Entre els dies 6 i 8 de juliol de 2015 tindrà lloc a Lisboa la 23a Conferència Europea de Serveis Socials, organitzada per l'European Social Network (ESN).
La cita analitzarà quines evidències i experiències existeixen en l'àmbit de la col·laboració entre serveis i sectors i quin significat tenen aquestes per a la vida de les persones, l'eficàcia dels serveis i les repercussions en l'escenari del benestar social per al futur.
El Govern de la Generalitat de Catalunya, a través dels Departaments de Benestar Social i Família i d'Empresa i Ocupació, ha assumit durant el primer semestre de 2015 la representació de les Comunitats Autònomes en l'àmbit d'"Ocupació i Política Social" dins de la formació del Consell "Ocupació, Política Social, Salut i Consumidors" (Consell EPSSCO).
El Departament de Benestar Social i Família també ha assumit la representació en l'àmbit de "Joventut" en la formació del Consell "Educació, Joventut, Cultura i Esport" (Consell EJCE) en el mateix període.
El 4 de març va tenir lloc la primera reunió d'alt nivell del Marc de seguiment de la UE per a la Convenció de Nacions Unides sobre els Drets de les Persones amb Discapacitat a la qual la Comissió Europea va renovar el seu compromís envers la promoció, la protecció i la vigilància dels drets de les persones amb discapacitat.
Els joves s'han vist especialment afectats per la crisi econòmica iniciada l'any 2008 i les seves posteriors i creixents seqüeles com l'atur de llarga durada, la discriminació i la pobresa.
Aquesta nova estratègia té com a objectiu garantir que el programa Erasmus+ aborda els reptes als quals han de fer front els joves de manera efectiva.
Els passats dies 9 i 10 de març, representants de governs dels Estats membres i regionals, de l'atenció social i sanitària, de la indústria, del sector mèdic i farmacèutic i de la societat civil es van reunir a Brussel·les en aquesta Cimera organitzada per la Comissió Europea per tal de debatre sobre com Europa pot fer front als reptes i aprofitar les oportunitats dels canvis demogràfics a través de les TIC i la innovació.
La Comissió Europea va aprovar, durant la segona quinzena de desembre, els programes operatius de vuit països de la UE per a la utilització del nou Fons Europeu d'Ajut als més Desfavorits (FEAD), incloent un paquet de 563,4 MEUR per a Espanya.
Els passats dies 11 i 12 de desembre, el Consell de Serveis Socials i el Departament de Família de la regió italiana del Veneto, juntament amb el Ministre de Treball i Política Social d'Itàlia, van acollir una revisió paritària sobre les pràctiques innovadores per a l'atenció de famílies en situació de vulnerabilitat i en risc de perdre la tutela dels infants.
Nacions Unides ha desenvolupat el moviment solidari HeForShe en favor de la igualtat de gènere per implicar a homes i nens com a defensors i agents del canvi en la consecució de la igualtat de gènere i dels drets de les dones.
La campanya els encoratja a alçar la veu i a actuar contra les desigualtats a les quals han de fer front dones i nenes.
El darrer Estudi trimestral, corresponent al primer trimestre de 2015, mostra que la situació econòmica de la UE ha millorat de manera contínua durant els darrers dos anys i la recuperació s'ha estès a la majoria dels Estats membres, amb millores constants en l'ocupació.
L'Estudi destaca tendències significativament positives, entre les quals cal fer especial esment a la disminució de l'atur juvenil.
Aquest ha disminuït des de 2013 a la majoria dels Estats membres, però encara continua sent molt alt (21,1%).
Aquesta publicació ofereix un resum estadístic de les condicions de vida a Europa.
Presenta una àmplia gamma d'indicadors sobre diferents aspectes de les condicions de vida i dels diferents factors socioeconòmics que les afecten, incloent la pobresa i les desigualtats; nivell de vida de les llars; qualitat i condicions de l'habitatge; així com altres condicions materials juntament amb les seves interrelacions amb el context social, laboral i d'estat de salut.
També aborda els aspectes de la pobresa infantil i l'exclusió social, així com els factors de la infància relacionats amb la família que afecten a la situació de les persones adultes actuals.
Mentre que la publicació té com a finalitat cobrir, de la manera més àmplia possible, els diferents aspectes d'aquesta temàtica, els indicadors han estat curosament seleccionats per tal de posar en relleu les qüestions més importants.
La Direcció de Relacions Internacionals de la Diputació de Barcelona ha editat aquesta publicació que descriu el procés de preparació de la política de cohesió i quins són els principals elements de la reforma en aquest nou període de programació.
També analitza els fons, els instruments disponibles i les possibilitats de finançament local en relació amb les del període 2007 – 2013.
La publicació d'Eurostat "Intel·ligent, verda, més inclusiva?" conté un capítol per a cadascun dels cinc objectius principals de l'Estratègia Europa 2020 i analitza estadísticament els indicadors principals de l'Estratègia escollits per fer el seguiment dels objectius.
El propòsit de la publicació no és predir quins objectius seran assolits, sinó contribuir a entendre els factors subjacents als canvis observats proveint estadístiques addicionals relacionades.
Cada capítol enllaça amb diverses iniciatives i informes de la Comissió Europea que donen suport a les diferents àrees.
Els sistemes de benestar europeus juguen un important paper en la millora del benestar de les persones, per exemple mitjançant la prestació de serveis d'atenció a la infància assequibles i de qualitat, serveis de salut (preventiva), suport en la recerca d'ocupació, oportunitats d'aprenentatge permanent i prestacions per a la gent gran.
La innovació en política social ajuda a identificar i promoure nous enfocaments per aquests sistemes a partir de polítiques basades en l'evidència que incloguin l'anàlisi d'impacte en termes de retorn econòmic i social.
Aquest document mostra la importància de la innovació social en la millora de l'eficiència i l'eficàcia dels sistemes de benestar.
Aquest butlletí és una iniciativa del Departament de Benestar Social i Família de la Generalitat de Catalunya.